શપથ ગ્રહણ કર્યા બાદ સેન્ટ્રલ હોલમાં નવા રાષ્ટ્રપતિ રામનાથ કોવિંદે પોતાનું પ્રથમ પ્રવચન કર્યું હતું. ત્યારબાદ વડા પ્રધાન અને કેબિનેટના તમામ સભ્યોએ નવા રાષ્ટ્રપતિ રામનાથ કોવિંદને અભિનંદન સાથે શુભેચ્છાઓ પાઠવી હતી. ત્યારબાદ રાષ્ટ્રપતિ બોડીગાર્ડની હાજરીમાં પ્રસિદ્ધ બગી પર સવાર થઇને કોવિંદ અને મુખરજી રાષ્ટ્રપતિ ભવન પહોંચ્યા હતા. રાષ્ટ્રપતિ ભવન પહોંચ્યા બાદ નવા રાષ્ટ્રપતિને પ્રેસિડેન્ટ બોડીના નેતૃત્વમાં રાષ્ટ્રપતિ ભવનના પ્રાંગણમાં ભવ્ય ગાર્ડ ઓફ ઓનર આપવામાં આવ્યું હતું. રાષ્ટ્રપતિ ભવનમાં પહેલાંથી જ ઉપસ્થિત સમગ્ર કેબિનેટ નવા રાષ્ટ્રપતિને રાષ્ટ્રપતિ ભવનમાં દોરી ગયા હતા અને ર૧ તોપની સલામી આપવામાં આવી હતી. ત્યારબાદ નવા રાષ્ટ્રપતિ રામનાથ કોવિંદ, નાણાપ્રધાન અરુણ જેટલી સાથે વિદાય લેનાર રાષ્ટ્રપતિ પ્રણવ મુખરજીને તેમના નવા નિવાસસ્થાન ૧૦, રાજાજીમાર્ગ સુધી મૂકવા જશે. અહીં કારમાં બંનેએ બેઠકની પોઝિશન બદલશે અને ત્યાંથી નવા રાષ્ટ્રપતિ રામનાથ કોવિંદ રાષ્ટ્રપતિ ભવન પરત આવશે.